Την 56η επέτειο της ανακήρυξης της ανεξαρτησίας της γιορτάζει σήμερα η Κύπρος.

Οι εορτασμοί κορυφώθηκαν λίγο πριν τις 12 το μεσημέρι με την ολοκλήρωση της μεγάλης στρατιωτικής παρέλασης, στη Λευκωσία.

Το χαιρετισμό της παρέλασης δέχθηκε ο Πρόεδρος της Δημοκρατίας Νίκος Αναστασιάδης, στην παρουσία της πολιτικής, θρησκευτικής και στρατιωτικής ηγεσίας. Την ελληνική Κυβέρνηση εκπροσωπεί στους εορτασμούς ο Υπουργός Εθνικής Άμυνας Πάνος Καμμένος.

Η παρέλαση ξεκίνησε στις 11.00 το πρωί στη Λεωφόρο Ιωσήφ Χατζηιωσήφ και ολοκληρώθηκε λίγο πριν τις 12 το μεσημέρι. Παρέλασαν πεζοπόρα και μηχανοκίνητα τμήματα της Εθνικής Φρουράς και ΕΛΔΥΚ, της Αστυνομίας, της Πυροσβεστικής Υπηρεσίας και της Πολιτικής Άμυνας.

Το μήνυμα πως πρέπει να εξοπλιστούμε με θάρρος για να βρούμε το δρόμο της ειρήνης, έστειλε σήμερα ο Πρόεδρος της Κυπριακής Δημοκρατίας Νίκος Αναστασιάδης, αμέσως μετά την ολοκλήρωση της στρατιωτικής παρέλασης, στο πλαίσιο των εορτασμών της 1ης Οκτωβρίου.

Στη δήλωση από το χώρο της παρέλασης, ο Πρόεδρος Αναστασιάδης εξέφρασε αρχικά την ιδιαίτερη ικανοποίηση για το αίσθημα υπερηφάνειας που έχει δώσει η ΕΦ μέσα από την άρτια διοργάνωση αλλά και την εξαιρετική επίδειξη ικανοτήτων στην παρέλαση.

“Θέλω να συγχαρώ θερμά τον Αρχηγό της ΕΦ, τους Επιτελείς του, τους αξιωματικούς των διαφόρων σωμάτων”, είπε, και ευχήθηκε σε ολόκληρο τον κυπριακό λαό, Ε/κ και Τ/κ, χρόνια πολλά για την ημέρα της ανεξαρτησίας της Κυπριακής Δημοκρατίας.

Ο Πρόεδρος της Δημοκρατίας έστειλε το μήνυμα πως “αυτό που χρειάζεται είναι η επικέντρωση της προσοχής μας όχι σε αμυντικούς ή οποιουσδήποτε άλλους σχεδιασμούς, εξοπλισμούς και λοιπά, αλλά να εξοπλιστούμε με θάρρος για να βρούμε τους στόχους και το δρόμο της ειρήνης”.

Τόνισε πως μέσα από τη μετεξέλιξη θα δημιουργηθούν οι συνθήκες εκείνες, με βάση τις οποίες ολόκληρος ο λαός, μακριά από τα όποια βαρίδια του παρελθόντος, θα ζήσει μαζί σε ένα σύγχρονο κράτος που θα σέβεται απόλυτα τις αρχές και τις αξίες της ΕΕ και των ΗΕ.

“Μόνο μέσα από την ειρήνη μπορεί να ελπίζουμε σε καλύτερες μέρες. Εύχομαι και πάλι χρόνια πολλά και ό,τι καλύτερο στον κυπριακό λαό”, κατέληξε.

Τη διαβεβαίωση ότι η Ελλάδα θα βρίσκεται δίπλα στην Κύπρο μέχρι την εξεύρεση λύσης που θα προνοεί την αποχώρηση όλων των στρατευμάτων και την κατάργηση των εγγυήσεων, έδωσε ο Ελληνας Υπουργός Άμυνας Πάνος Καμμένος, ο οποίος εκπροσώπησε την ελληνική Κυβέρνηση στη σημερινή στρατιωτική παρέλαση στη Λευκωσία.

Σε δηλώσεις του μετά την παρέλαση, ο κ. Καμμένος είπε αρχικά πως σήμερα τιμούμε τους ήρωες, με το αίμα των οποίων γράφτηκε η ανεξαρτησία της Κύπρου. Λέγοντας πως η Κύπρος πλέον είναι ένα ανεξάρτητο ευρωπαϊκό κράτος το οποίο ωστόσο παραμένει σκλαβωμένο κατά το ήμισυ, και όσο παραμένει αυτή η κατάσταση, “η μητέρα πατρίδα θα είναι εδώ προκειμένου να διασφαλίσει ότι η λύση που θα δοθεί θα είναι μια λύση που προϋποθέτει την αποχώρηση όλων των δυνάμεων κατοχής”.

Ο κ. Καμμένος πρόσθεσε πως η Κύπρος είναι ένα σύγχρονο Ευρωπαϊκό κράτος που δεν χρειάζεται ούτε μεσολαβητές, ούτε εγγυητές, και πως η λύση του προβλήματος θα είναι η αποχώρηση των στρατιωτικών δυνάμεων και η μη ύπαρξη κάθε είδους εγγυήσεων.

“Στην προσπάθεια αυτή, η Ελλάδα βρίσκεται δίπλα στην Κύπρο”, είπε και κατέληξε ευχόμενος χρόνια πολλά σε όλους.

Πηγή: ΚΥΠΕ και philenews